উত্তর প্রদেশে একতরফা জয়। উত্তরাখণ্ড, গোয়া, মণিপুরেও সরকার গড়েছে বিজেপি। তার পরে প্রথম ‘মন কী বাত’-এ প্রধানমন্ত্রী কী বলেন, তা নিয়ে সবারই আগ্রহ ছিল।
উত্তর প্রদেশের বিপুল জয় যে তাঁকে আরও আত্মবিশ্বাসী করে তুলেছে, তা এ দিনের ‘মন কী বাত’-এ বুঝিয়ে দিয়েছেন প্রধানমন্ত্রী। নতুন ভারত গড়ার ডাক দিয়েছেন তিনি। যদিও প্রধানমন্ত্রী মনে করিয়ে দিয়েছেন, নতুন ভারত গড়ার ডাক কোনও রাজনৈতিক দলের স্লোগান নয়। বরং এটি ১২৫ কোটি ভারতীয়র স্বপ্ন। প্রত্যেক ভারতীয় অল্প অল্প করে চেষ্টা করলেই এই লক্ষ্যে সফল হওয়া যাবে বলেই দাবি করেছেন নরেন্দ্র মোদী।
নোটবাতিল এবং ডিজিটাল লেনদেনর উপর কেন্দ্রীয় সরকার জোর দেওয়ায় বিরোধীদের কম সমালোচনা সহ্য করতে হয়নি প্রধানমন্ত্রীকে। যদিও নির্বাচনের ফলাফল তাঁর পক্ষেই রায় দিয়েছে। এ দিনের ‘মন কী বাত’-এ তাই ডিজিটাল লেনদেনের উপরে আবারও নতুন করে জোর দিয়েছেন। প্রধানমন্ত্রীর দাবি, গত চার মাসে দেশে ডিজিটাল বিপ্লব ঘটে গিয়েছে। আগামী এক বছরে ১২৫ কোটি ভারতীয়র জন্য ২৫০০ কোটি ডিজিটাল লেনদেন করার লক্ষ্যমাত্রা ছোঁয়ার আহবান জানিয়েছেন প্রধানমন্ত্রী। 
একই সঙ্গে খাবার নষ্ট না করার জন্যও দেশবাসীর কাছে অনুরোধ জানিয়েছেন প্রধানমন্ত্রী। তাঁর কথায়, যে পরিমাণ খাবার প্রতিদিন দেশে নষ্ট হয়, তা দিয়ে বহু গরিব মানুষের পেট ভরানো যায়, আর্থিক সাশ্রয়ও হয়।